فاش كنت صغيرة فالابتدائي كان أول درس كايستقبلونا فيه فالتحضيري فحصة “التفتح الفني” شوف سخرية القدر كي دايرة ! هوا بعنوان ارسم الكفار / ارسم المسلمين ! جيل التسعينات عاقل على هاد الدرس و كيفاش كنا و حنا اطفال عندنا ست سنين كانتفننو في رسم الكفار بلحايا طوال و حجبان غلاظ بشعين خايبين فحال شيوخ السلفية لي عندنا فالمغرب و لي كانو تشدو مورا احداث سطاش ماي الارهابية ! جيل التسعينات كبرنا مع مقررات فيها بزاف ديال التمييز و الاقصاء و الافكار الظلامية و مع اساتذة كانو كايزيدو يرسخو دوك الافكار فدماغنا ! انا مثلا كانعقل نهار الاستاذة فالرابع ابتدائي لقات واحد الانجيل عند تلميذ و بدات كاتقرا لينا منو و كاضحك و تستهزأ و تاحنا كانضحكو معاها حيت هي الاستاذة ديالنا كيفاش غادي تضحك و نبقاو ساكتين واش غانعرفو احسن منها ؟! و الاستاذ فالثانوي لي كان قالينا بلي سبحان الله الكفار فأوروبا وجوهم بيضاااا مافيهاش الدم حيت كاياكلو الخنزير يا العياذو بالله ! و الاستاذة لي كانت كاتقولينا بلي اليهود فيهم واحد الريحة خانزة و بلي ” كول ماكلت ليهودي و نعس ففراش النصراني ” حيت ماكلة ليهود بنينة و لكن ريحتهم خايبة ! المساهمة ديال المقررات التعليمية و ديال المدرسة فانتشار الفكر الظلامي الاقصائي تجاه الآخر ماخافية على حتى شي واحد و داكشي لي عطانا عدد ديال المغاربة لي مشاو لافغانستان و سوريا و العراق ! و داكشي لي عطانا اعداد ديال المغاربة عايشين معانا فالرباط و أگادير و الدار البيضا و العطاوية و لكن دماغهم فالسعودية و افكارهم من القرون الوسطى و داكشي طبعا لي عطانا احداث سطاش ماي الارهابية ... و الاهم من هادشي انه عندنا اجيال ديال المغاربة مامتصالحاش مع الرافد العبري كمكون مهم من الهوية ديالها هادشي علاش كانفرح اليوم فاش كانشوف بلي الدولة بدات كاتستدرك الأمر ! ووعات بالخطر لي كاتشكلو المقررات و الافكار لي كاتروج ليها و بأهمية انه المقررات المدرسية تنشر فكر تنويري حداثي ! مافيهش تمييز ضد الآخر على اساس الجنس او الديانة ! الحمد لله لي الجيل ديال اليوم يقدر يشوف صورة يهودي مغربي بالطويقية ديالو فالمقرر المدرسي و يعرف شكون هي اودري ازولاي المغربية لي ولات وزيرة ففرانسا ...كانفرح فاش كانشوف تنزيل الدستور فالمقررات المدرسية ! و محاربة زواج القاصرات ! و التصالح مع التاريخ ديالنا لي اليهود لعبو فيه دور كبير. هادشي طبعا ماعاجبش بزاف ديال السلفيين و اللحايا الظلاميين ! لي ناضو كايغوتو مؤخرا حيت شافو صورة يهودي فمقرر مدرسي و حيت شافو قصة زواج قاصرة سميتها عائشة من واحد شارف عليها ! مافهمتش قصوحية الوجه لي عند هاد الطوبّات باش يخرجو من الغيران ديالهم و يغوتو على المقررات المدرسية ! شنو بغيتو ؟ نبقاو ناكلو الخرا ؟ يبقاو ولاد المغاربة يقراو افكار هدامة ظلامية اقصائية ! نبقاو نستقبلوهم فالمدرسة بارسم الكفار ارسم المسلمين و نعلموهم بلي الآخر خايب و مامزيانش و حنا خير أمة اخرجت للناس ؟ هادشي لي كايديرو فيه هاد الناس راه جريمة سميتها معاداة السامية و كون كانو فشي دولة اخرى كون سيفطوهم يترباو على هاد الافكار الخروانية لي كاينشرو ! 
هاد الجيل الجديد غايدوز فالضو حيت عندو مقررات مدرسية فيها افكار تنويرية حداثية متصالحة مع الرافد العبري كمكون مهم من الهوية المغربية ماشي فحالنا حنا جيل التسعينات لي كان أول درس كانلقاوه قدامنا فالتحضيري فحصة “التفتح الفني” هوا ارسم الكفار / ارسم المسلمين ! آشمن تفتح آ ودي ؟ كبرنا فالظلام والتخلف